Pia Kristensen (DF), 2004-03-23:
Bemærkningerne til det her forslag fylder utroligt meget, og der er mange gentagelser og fyldord, men jeg mener, at jeg i alt virvaret har fundet frem til, hvad det egentlig handler om.
Jeg vil først indledningsvis sige, at vi synes, det er et sympatisk forslag.
Overordnet mener forslagsstillerne, at der er behov for en reform og organisering af hjemmehjælpen samt et mål med den.
De ønsker, at der skal sættes større fokus på omsorgen; de ønsker at fremme forebyggelse; der skal være større fleksibilitet med øget selvbestemmelse for den enkelte borger; de ønsker, at hjemmehjælpsmodtagere skal møde færre ansigter, og sidst, men ikke mindst ønsker man at forbedre arbejdsvilkårene for personalet i hjemmeplejen.
Vi er enige med forslagsstillerne i, at der skal sættes fokus på hjemmehjælpsområdet.
Vi har om nogen kritiseret de forhold, som vi tilbyder vores ældre, og vi har om nogen kritiseret den tidligere regering for ikke at tage hånd om problemerne.
Derfor synes vi faktisk, at det er utrolig positivt, at Socialdemokraterne nu erkender, at udviklingen gennem de sidste 10 år er tippet over, så kontrol og standardisering er gået ud over den menneskelige fleksibilitet og omsorg.
Ja, det står der faktisk i bemærkningerne til forslaget, så vi tager hatten af, for vi synes, det er flot, at Socialdemokraterne nu står frem og siger, at man ikke har gjort det godt nok.
Så fremgår det også af bemærkningerne til forslaget, at de seneste års tiltag med frit valg af leverandør har bidraget betragteligt til, at balancen er tippet.
Den bemærkning er Dansk Folkeparti lodret uenig i, for ældrepakken indeholder jo netop nogle af de elementer, som forslagsstillerne efterlyser, og i øvrigt stemte Socialdemokraterne jo for den lov.
Med ældrepakken har ældre fået langt større indflydelse
på, hvordan hjemmehjælpen skal tilrettelægges, og ældre har fået retskrav på erstatningshjælp
Den ældre er kommet i centrum, så det er systemet, der tilpasser sig den ældres behov, og ikke omvendt.
Inden for den tildelte tidsramme er det så op til den ældre og hjemmehjælpen at tilrettelægge indholdet i hjemmehjælpen. En øget selvbestemmelse, en hjælp, der ydes i respekt for borgernes individuelle behov, som jo kan variere fra dag til dag, vil automatisk give en større tilfredshed.
Vi er enige med forslagsstillerne i, at alt for mange hjemmehjælpsmodtagere møder et utal af personer i deres hjem, og det hindrer faktisk en ordentlig omsorg.
Men det er altså ikke et problem, vi kan løse herindefra.
Det skal løses i kommunerne, for det handler om god ledelse og en ordentlig planlægning.
Personalet i hjemmeplejen er udsat for nedslidning og arbejdsskader, og det medfører et højt sygefravær.
Her synes jeg, at kommunerne skal tage ved lære af hinanden.
Der er mange kommuner, der har indført tre-tre-modellen, for det har faktisk medført, at sygefraværet er blevet nedbragt betragteligt.
Jeg synes også, at man skal tage ved lære af de kommuner, der har ansat faste afløsere under ferie og sygdom frem for at benytte vikarbureauer.
Faste afløsere vil være kendte af borgerne, så den ældre eller handicappede møder færre nye ansigter. Desuden vil det mindske forbruget af vikarudgifter betydeligt, så man kan bruge pengene på den konkrete pleje. Vi er enige i, at der skal lægges vægt på forebyggelse og en tidlig indsats med henblik på, at ældre forbliver raske og kan klare sig længst muligt.
Forebyggelsesindsatsen skal omhandle genoptræning, aflastning, aktivitetstilbud, omsorgsklubber, transportmuligheder samt forebyggende hjemmmebesøg.
De forebyggende lovpligtige hjemmebesøg er jo netop en af de metoder, der anvendes for at forebygge funktionstab.
Hjemmebesøget skal indeholde en struktureret helhedsorienteret samtale, hvor den ældres forhold i al almindelighed gennemgås, og eventuelle spørgsmål drøftes.
Der skal i den samtale lægges vægt på, hvordan de ældre mestrer deres tilværelse frem for eventuelle lidelser og sygdomme.
Samtalen skal dreje sig om dagligdagen, den ældres trivsel, det sociale netværk, bolig, økonomi og sundhedstilstand.
Jeg har det indtryk, at mange kommuner faktisk er godt med, når det drejer sig om genoptræning, men det kan vi måske se på under udvalgsarbejdet.
Jeg ved, der er nogle amter, der har forebyggelsesråd, som satser meget på ældreområdet, men det er selvfølgelig frivilligt, om amterne vil have det.
Med hensyn til den manglende omsorg i hjemmeplejen skal vi selvfølgelig ind og se på, hvad der er galt.
Der skal være afsat tid til, at man også kan have et socialt samvær med den ældre, når man kommer i hjemmet.
Men når det er sagt, så er det altså ikke altid mere tid, der giver en bedre omsorg.
Det er også vigtigt, at hjemmehjælperen er udstyret med et omsorgsgen, og at hun af kærlighed påtager sig ansvaret for den svage.
Og så vil jeg sige, at offentlig omsorg hverken kan eller skal erstatte de naturlige bånd og netværk i form af familie og venskaber.